En dreng kravlede ud på husets tag, da han sammen med sin bror, kort forinden var årsag til en brand.

To drenge på henholdsvis tre og fire år kom fredag morgen til at starte en brand i familiens hus på Elmevej i Dronninglund. Branden startede i et værelse på husets førstesal, og da det stod klart, at branden ikke var en, man havde lyst til at være i nærheden af, kravlede den ene af de to drenge ud på husets tag. Det fortæller indsatsleder ved Nordjyllands Beredskab, Brønderslev Klaus Andersen. - Alle er reddet ud og ned og der er ingen, der er kommet noget til. Nu bliver de to drenge og deres forældre kørt til sygehuset med ambulance, så de kan blive tjekket for røgforgiftning. Klokken 09.00 var ilden i huset slukket og beredskabet var igang med at lufte ud i huset. Herefter skal skadeservice tilkaldes, så der kan blive ryddet op efter brandslukningen.